**ULKOMINISTERIÖ PERUSTELUMUISTIO**

**Minna-Kaisa Liukko/Konsulipalvelut 26.4.2021**

**Tasavallan presidentin asetus Suomen ulkomaanedustustojen sijaintipaikoista ja konsulipalveluiden järjestämisestä ulkoasiainhallinnossa annetun tasavallan presidentin asetuksen liitteen muuttamisesta.**

1. **Asian tausta**

Konsulipalveluiden antamiseen sovelletaan yleislakina konsulipalvelulakia (498/1998).

Konsulipalvelulain (970/2014) 9 §:n mukaan konsulipalvelulain ja muun lainsäädännön mukaisia konsulipalveluita antavat suurlähetystöt, lähetystöt, pääkonsulaatit, konsulaatit, varakonsulaatit ja konsulitoimipaikat. Tasavallan presidentin asetuksella voidaan säätää, että jonkin edustuston konsulipalvelut tai osan niistä antaa toinen edustusto kuin se, joka muutoin olisi toimivaltainen palvelun antamaan. Palvelut hädänalaisessa asemassa oleville sekä muut vastaavat konsulipalvelut antaa kuitenkin se edustusto, jota kulloinkin kyseessä olevan tilanteen vakavuus ja kiireellisyys edellyttää.

Konsulipalvelulain 9 §:n asetuksenantovaltuuden nojalla on annettu 1.9.2015 voimaantullut tasavallan presidentin asetus Suomen ulkomaanedustustojen sijaintipaikoista ja konsulipalveluiden järjestämisestä ulkoasiainhallinnossa (613/2015) (*jäljempänä tasavallan presidentin asetus*). Tasavallan presidentin asetuksella säädettiin konsulipalveluiden antamisesta edustustoissa seuraavasti: Haagin suurlähetystöstä konsulipalveluiden antaminen siirrettiin Brysselin suurlähetystöön, Irakin, Libanonin ja Syyrian osalta konsulipalvelut keskitettiin Ankaran suurlähetystöön, afganistanilaisten oleskelulupa-asioiden hoitaminen siirrettiin New Delhin suurlähetystöön ja Vatikaanin konsulipalveluiden antaminen siirrettiin Rooman suurlähetystöön.

Ulkoministeriö on seurannut tasavallan presidentin asetuksen toimeenpanon vaikutusta palvelujen saantiin niiden edustustojen toimipiirissä, joissa konsulipalvelujen antaminen on siirretty toimivaltaiselta edustustolta toisen edustuston hoidettavaksi sekä niiden edustustojen toimintaa, joihin konsulipalveluja on keskitetty. Huomioon on otettu kyseisten edustustojen toimipiirissä vallitsevat olosuhteet sekä konsulipalvelujen saajien määrä ja tosiasialliset mahdollisuudet saada asiansa hoidetuksi siinä edustustossa, jonne konsulipalvelut on tasavallan presidentin asetuksella siirretty.

Edellä kerrotun lisäksi ulkoministeriö on arvioinut konsulipalvelujen antamisen tarkoituksenmukaisuutta niiden edustustojen toimipiirien alueella, joissa konsulipalveluiden kysyntä on suhteellisen vähäistä. Arvioitaessa konsulipalveluiden antamista edustustoverkossa on otettu huomioon edustustoverkon riittävän palveluverkoston ja palvelutason säilyminen. Arvioinnissa on kiinnitetty huomiota muun muassa edustustojen konsulipalvelujen kokonaismäärään suhteessa konsulipalveluiden antamiseen tarvittavaan osaamisen ylläpitoon ja resursointiin sekä etäisyyksiin eri edustustojen välillä.

Tasavallan presidentin asetusta on sen voimaantulon jälkeen muutettu kolme kertaa. Muutokset ovat liittyneet muun muassa uusien suurlähetystöjen ja konsulaattien perustamisiin. Tasavallan presidentin asetuksen liitettä ei ole muutosten yhteydessä kuitenkaan päivitetty, minkä vuoksi on tarpeen päivittää asetuksen liite vastaamaan asetukseen jo aikaisemmin tehtyjä muutoksia.

1. **Asetuksenantovaltuutus**

Konsulipalvelulain (970/2014) 9 §:n 1 momentti sisältää valtuuttavan säännöksen siitä, että tasavallan presidentin asetuksella voidaan säätää, että jonkin edustuston konsulipalvelut tai osan niistä antaa toinen edustusto kuin se, joka muutoin olisi toimivaltainen palvelun antamaan.

1. **Asian valmistelu**

Asetus on valmisteltu virkatyönä ulkoministeriössä.

Asetus on tarkistettu oikeusministeriön laintarkastusyksikössä.

 Asetusehdotus ja siihen liittyvä muistio ovat olleet lausunnolla www.lausuntopalvelu.fi. Lausuntoa pyydettiin …. (yhteensä xx).

1. **Nykytila ja sen arviointi**
	1. *Alankomaat; konsulipalvelut Suomen Haagin suurlähetystössä*

Suomen Haagin suurlähetystön konsulipalvelujen antaminen on siirretty Suomen Brysselin suurlähetystön hoidettavaksi 1.9.2015 voimaantulleella tasavallan presidentin asetuksella. Konsulipalvelujen antamisen siirtämisen yhtenä perusteena oli, että yhteydet Alankomaista Brysseliin arvioitiin ongelmattomiksi, koska Schengen-alueen sisällä on mahdollista matkustaa maasta toiseen ilman tarkastuksia rajoilla.

Alankomaissa asuvien suomalaisten määrä on ollut noususuuntainen. Vuoden 2019 väestörekisteritietojen mukaan maassa on 5 707 suomalaista henkilöä, kun vuonna 2015 suomalaisia oli 4 629 henkilöä. Luvut eivät sisällä kaksoiskansalaisia eikä maassa alle neljä kuukautta asuvia suomalaisia. Alankomaissa asuvien suomalaisten määrän kasvu on lisännyt konsulipalvelujen tarvetta Alankomaissa. Erityisesti henkilökohtaista asiointia edellyttävien passipalveluiden tarve on lisääntynyt.

Vuodesta 2018 vuoteen 2020 Suomen Brysselin suurlähetystön antamista konsulipalveluista keskimäärin 30 prosenttia annettiin Alankomaista saapuneille konsulipalvelunsaajille. Suomen Brysselin suurlähetystön näkemyksen mukaan konsulipalvelujen antamisen keskittäminen on sinänsä toiminut hyvin. Edustuston aukioloaikoja on sovitettu niin, että Alankomaista matkustavat konsulipalvelunsaajat saavat palvelun saman päivän aikana. Alankomaissa asuvien suomalaisten keskuudessa konsulipalvelujen antamisen siirtäminen Brysselin suurlähetystön annettavaksi on kuitenkin saanut osakseen verrattain paljon kritiikkiä.

Palveluiden siirtämisestä huolimatta Suomen Haagin suurlähetystö on konsulipalvelulain mukaisesti edelleen antanut palveluja hädänalaisessa asemassa oleville suomalaisille sekä niitä palveluita joissa tapauksen vakavuus ja kiireellisyys on sitä edellyttänyt. Edustuston resursoinnin kannalta tämä on osoittautunut haasteelliseksi, sillä konsulipalvelujen siirtämisen myötä edustuston resursointia vähennettiin vastaavasti.

Koronapandemiasta johtuen liikkuminen Schengen alueella sisärajatarkastusten myötä on vaikeutunut huomattavasti tai osittain jopa estynyt, mikä on aiheuttanut vaikeuksia esimerkiksi siten, että passin uusiminen Suomen Brysselin suurlähetystössä on vaikeutunut tai jopa ollut mahdotonta koronapandemian aikana Alankomaissa asuville suomalaisille.

Lisäksi koronapandemiasta johtuneet Belgian ja Alankomaiden väliset matkustusrajoitukset ja valtioiden välisen rajan määräaikainen sulkeminen ovat taustalla siihen, että Suomen Haagin suurlähetystö on vastaanottanut vuosien 2020 ja 2021 aikana verraten paljon passi- ja henkilökorttihakemuksia.

Konsulipalvelujen antaminen Suomen Haagin suurlähetystön toimipiirissä on ollut tarpeen arvioida uudelleen, koska konsulipalvelujen siirtämisellä on ollut ennakoitua laajemmat vaikutukset. Suomen Haagin suurlähetystön toimipiirissä on verrattain paljon suomalaisia ja esimerkiksi passin uusiminen, joka edellyttää henkilökohtaista asiointia, on vaikeutunut konsulipalvelujen siirtämisen myötä, koska se on edellyttänyt matkustamista toiseen valtioon. Vaikka koronapandemian vaikutukset voidaan arvioida väliaikaisiksi, on konsulipalvelujen antamiselle Suomen Haagin suurlähetystössä tarve myös jatkossa ottaen huomioon Alankomaissa pysyvästi asuvien suomalaisten kasvava määrä. Amsterdam on suuri kansainvälisen lentoliikenteen keskus, mistä syystä myös suomalaisten matkailijoiden määrä on suuri.

*4.2 Myanmar: konsulipalvelut Suomen Yangonin suurlähetystössä*

Suomen Yangonin suurlähetystö on perustamisestaan 21.11.2017 lähtien antanut konsulipalveluita vain konsulipalvelulain 9 §:n mukaisesti hädänalaisessa asemassa oleville konsulipalvelunsaajille sekä niitä palveluita, joissa tapauksen vakavuus ja kiireellisyys on sitä edellyttänyt. Näitä on ollut verrattain vähäinen määrä. Muutoin konsulipalvelut on annettu Suomen Bangkokin suurlähetystöstä käsin.

Myanmarissa pysyvästi asuvia suomalaisia on vain muutamia eikä se myöskään ole suomalaisten matkailijoiden kohdemaa siinä mielessä, että edustustossa tulisi olla valmius antaa suomalaisia julkisen hallinnon viranomaispalveluja siinä mittakaavassa kuin esimerkiksi niissä valtioissa, joissa on enemmän pysyvästi asuvia suomalaisia. Konsulipalveluiden vähäisestä kysynnästä johtuen, ei siten ole tarkoituksenmukaista, että edustustossa ylläpidetään valmiutta antaa kaikkia konsulipalvelulaissa ja muussa lainsäädännössä edustuston tehtäviksi säädettyjä konsulipalveluita kuten esimerkiksi notaaripalveluita ja oleskelulupapalveluita, joiden antamiseen liittyy myös osaamisen ylläpitoon ja resursointiin liittyviä näkökohtia.

*4.3 Brasilia; konsulipalvelut Suomen Brasílian suurlähetystössä*

Suomen Brasílian suurlähetystö on antanut konsulipalveluita verrattain vähäisessä määrin. Konsulipalveluiden antaminen on käytännössä keskittynyt Suomen Sao Paolon konsulaattiin. Tätä työnjakoa puoltaa muun muassa Brasílian kaupungissa oleva suhteellisen pieni Brasílian pysyvästi asuvien suomalaisten ja suomalaisten matkailijoiden määrä. Vastaavasti Sao Paolon konsulaatin sijainti rannikolla lähellä suomalaistenkin matkailijoiden suosimaa Rio de Janeiroa, on vaikuttanut siihen, että Sao Paolon konsulaatissa konsulipalveluja on annettu vastaavasti enemmän ja konsulipalveluiden tosiasiallinen tarve on keskittynyt rannikolle Suomen Sao Paolon konsulaatin alueelle.

*4.4 Yhdysvallat; oleskelulupapalvelut Suomen Washingtonin suurlähetystössä*

Yhdysvalloissa ulkomaalaislain 69 c §:n mukaisia tehtäviä kuten esimerkiksi oleskelulupahakemusten vastaanottoa, biometriikan vastaanottoa ja hakemusten välittämiseen liittyviä tehtäviä hoitaa myös ulkoinen palveluntarjoaja. Oleskelulupa-asiakkaat voivat jättää oleskelulupahakemuksensa New Yorkin ja Los Angelesin pääkonsulaateissa ja myös ulkoisen palveluntarjoajan toimipisteessä Yhdysvalloissa (Washington DC:n Houstonin, Chicagon, New York, San Francisco ja Los Angeles).

Yhdysvalloissa oleskelulupa-asioita on pääsääntöisesti hoidettu kaikissa kolmessa Suomen edustustossa eli Washingtonin suurlähetystössä, Los Angelesin pääkonsulaatissa ja New Yorkin pääkonsulaatissa. Washingtonin suurlähetystön toimipiiriin kuuluvien oleskelulupien määrä on ollut vain noin 20–30 kappaletta vuosittain. Oleskelulupa-asioiden hoitaminen edellyttää kuitenkin niihin liittyvän osaamisen ylläpitoa ja resursointia, minkä vuoksi niiden hoitaminen kaikissa edustustoissa ei ole tarkoituksenmukaista.

1. **Tavoitteet**

Ehdotuksen tavoitteena on järjestää konsulipalveluiden antaminen Suomen edustustoverkossa konsulipalvelulain 9 §:n mukaisesti esityksessä esitettyjen edustustojen osalta.

1. **Ehdotuksen pääasiallinen sisältö**

Ehdotetaan, että tasavallan presidentin asetuksen liitettä muutetaan seuraavasti:

- konsulipalveluiden antaminen palautettaisiin Suomen Brysselin suurlähetystöstä Suomen Haagin suurlähetystössä annettavaksi;

- Suomen Yangonin suurlähetystön konsulipalvelut siirrettäisiin annettavaksi Suomen Bangkokin suurlähetystössä;

- Suomen Brasílian suurlähetystön konsulipalvelut siirrettäisiin annettavaksi Suomen Sao Paolon konsulaatissa;

- Suomen Washingtonin suurlähetystön oleskelulupapalvelut siirrettäisiin annettavaksi Suomen New Yorkin pääkonsulaatissa.

Lisäksi asetuksen liitettä ehdotetaan muutettavan vastaamaan asetukseen aikaisemmin tehtyjä muutoksia koskien Suomen ulkomaanedustustojen sijaintipaikkoja**.** Asetuksen liitteeseen ehdotetaan lisättävän Sao Paolon Suomen konsulaatti (Brasilia), Bogotan Suomen suulähetystö (Kolumbia), Manilan Suomen suurlähetystö (Filippiinit).

1. **Esityksen pääasialliset vaikutukset**

*7.1. Taloudelliset vaikutukset*

Esityksen pääasialliset taloudelliset vaikutukset ovat seurausta konsulipalvelujen palauttamisesta Suomen Haagin suurlähetystöön. Taloudellinen vaikutus kohdistuu ulkoasiainhallintoon. Muilla ehdotetuilla muutoksilla ei taloudellisia vaikutuksia ulkoasiainhallintoon.

Tasavallan presidentin asetuksen muutoksen jälkeen arvioidaan konsulipalvelujen hakijoita tulevan Suomen Haagin suurlähetystöön asioimaan henkilökohtaisesti noin 400 vuodessa. Arvio perustuu Alankomaista Brysseliin toteutuneiden konsulipalveluiden hakijoiden tilastollisiin lukumääriin vuosien 2018 ja 2020 välisenä aikana. Vuosittaiseen kysynnän määrään vaikuttaa kuitenkin monet tekijät ja vuosittainen toteuma voi vaihdella. Vuosittaiseksi lisätyön määräksi edustustossa muodostuisi 0,5 henkilötyövuotta, mikä edellyttäisi yhden puolipäiväisen konsulivirkailijan palkkaamista edustustoon. Edustuston tarvitseman henkilöstötarpeen kattaminen aiheuttaisi siten noin 22.000 euron vuosittaiset kustannukset. Toimitilojen ja tietojärjestelmien kannalta konsulipalvelujen palauttamisella Suomen Haagin suurlähetystöön ei olisi kustannusvaikutuksia.

Konsulipalvelun saajan asemaan konsulipalvelujen palauttaminen Brysselistä Haagiin vaikuttaa taloudellisesti siten, että konsulipalvelun saajan matkakulut konsulipalvelun saamiseksi pienenevät. Vastaavasti konsulipalveluiden siirtäminen Yangonista Bangkokiin ja Brasíliasta Sao Paoloon, vaikuttaisi konsulipalvelun saajaan siten, että matkakulut suurenisivat konsulipalvelun saamiseksi niissä tilanteissa, joissa henkilökohtainen asiointi edustustossa on tarpeen. Kokonaisuutena arvioiden esityksen taloudelliset vaikutukset ovat vähäisiä.

*7.2. Yhteiskunnalliset vaikutukset*

*7.2.1.Konsulipalveluiden palauttaminen Brysselistä Haagiin*

Konsulipalveluiden antamisen palauttamisella Suomen Haagin suurlähetystöön parannettaisiin Alankomaissa asuvien suomalaisten mahdollisuuksia saada konsulipalveluita Alankomaissa

*7.2.2. Konsulipalveluiden siirtäminen Sao Paolon konsulaattiin ja Bangkokin suurlähetystöön sekä oleskelulupapalveluiden siirtäminen New Yorkin pääkonsulaattiin*

Säädösmuutos selkiyttäisi Suomen Brasílian suurlähetystön ja Suomen Yangonin suurlähetystön roolia konsulipalveluiden antamisessa, jatkossa ne antaisivat vain konsulipalvelulain 9 §:n nojalla konsulipalveluita hädänalaisessa asemassa oleville sekä muita vastaavia konsulipalveluita, jota kulloinkin kyseessä olevan tilanteen vakavuus ja kiireellisyys edellyttää.

Washingtonin suurlähetystön toimipiiriin kuuluvien oleskelulupa-asioiden siirtämisestä säätäminen New Yorkin pääkonsulaatin hoidettavaksi selkeyttäisi edustustojen roolia oleskelulupapalveluiden antajina.

Kokonaisuutena arvioiden esityksen yhteiskunnalliset vaikutukset eivät ole laajamittaisia.

*7.3. Vaikutukset konsulipalvelun saajan asemaan*

7.3.1. *Alankomaat: Suomen Haagin suurlähetystö*

Konsulipalvelujen palauttaminen Haagiin vaikuttaa Alankomaissa olevan konsulipalvelun saajan asemaan siten, että suomalaiset viranomaispalvelut kuten esimerkiksi passin hakeminen tai uusiminen olisi mahdollista hoitaa Suomen Haagin suurlähetystössä eikä sitä varten tarvitsisi matkustaa Brysseliin. Lisäksi konsulipalveluiden palauttaminen Haagin Suomen suurlähetystöön edistää yhdenvertaisuutta muihin Euroopan Unionin maissa asuviin suomalaisiin, jotka saavat konsulipalveluita asuinvaltionsa asianomaisessa maassa olevalta Suomen edustustolta. Vaikutukset olisivat siten positiivisia Alankomaissa asuvan tai matkustavan konsulipalvelun saajan asemaan.

*7.3.2.Myanmar: Suomen Yangonin suurlähetystö*

Myanmarissa olevan konsulipalvelun saajan asemaan konsulipalveluiden siirtämisellä Bangkokin suurlähetystöön on vaikutusta siten, että matka konsulipalvelun saamiseksi niissä tilanteissa, joissa palvelun saaminen edellyttää henkilökohtaista asiointia edustustossa pitenee ja kallistuu. Etäisyys Yangonista Bangkokiin on noin 600 kilometriä ja esimerkiksi lentolipun hinta halvimmillaan on noin 100 euroa. On kuitenkin huomattava, että konsulipalvelulain 9 §:n mukaan suurlähetystö antaa edelleen palvelut hädänalaisessa asemassa oleville sekä muita vastaavia konsulipalveluita, jota kulloinkin kyseessä olevan tilanteen vakavuus ja kiireellisyys edellyttää. Muita vastaavia konsulipalveluja, jotka annettaisiin toimivaltaisessa edustustossa, jos tilanteen vakavuus, kiireellisyys tai muut vastaavat syyt sitä edellyttävät, ovat esimerkiksi hätäpassin myöntäminen, palvelut lapsikaappaustapauksissa tai kiireellinen notaaripalvelu, jonka hoitaminen edellyttää henkilökohtaista asiointia edustustossa ja olisi kohtuutonta edellyttää hakijaa kääntymään Bangkokin suurlähetystön puoleen. Harkinnan konsulipalvelun antamisesta tekee edustusto tapauskohtaisesti. Palvelun antaminen ei edellytä ulkoministeriön päätöstä.

*7.3.3.Brasilia: Suomen Brasílian suurlähetystö*

Brasíliassa olevan konsulipalvelun saajan asemaan konsulipalvelujen siirtämisellä on vaikutusta siten, että matka konsulipalvelun saamiseksi pitenee niissä tilanteissa joissa palvelun saaminen edellyttää henkilökohtaista asiointia edustustossa. Etäisyys Brasíliasta Sao Paoloon on noin 1000 kilometriä ja lentolipun hinta on halvimmillaan noin 100 euroa. On kuitenkin huomattava, että konsulipalvelulain 9 §:n mukaan suurlähetystö antaa edelleen palvelut hädänalaisessa asemassa oleville sekä muita vastaavia konsulipalveluita, jota kulloinkin kyseessä olevan tilanteen vakavuus ja kiireellisyys edellyttää. Muita vastaavia konsulipalveluja, jotka annettaisiin toimivaltaisessa edustustossa, jos tilanteen vakavuus, kiireellisyys tai muut vastaavat syyt sitä edellyttävät, ovat esimerkiksi hätäpassin myöntäminen, palvelut lapsikaappaustapauksissa tai kiireellinen notaaripalvelu, jonka hoitaminen edellyttää henkilökohtaista asiointia edustustossa ja olisi kohtuutonta edellyttää hakijaa kääntymään Sao Paolon konsulaatin puoleen. Harkinnan konsulipalvelun antamisesta tekee edustusto tapauskohtaisesti. Palvelun antaminen ei edellytä ulkoministeriön päätöstä.

*7.3.4. Yhdysvallat: Suomen suurlähetystö Washington*

Washingtonin suurlähetystön toimipiiriin kuuluvien oleskelulupa-asioiden siirtämisellä New Yorkin pääkonsulaatin hoidettavaksi ei arvioida olevan suuriakaan vaikutuksia oleskelulupahakijoiden asemaan. Oleskelulupa-asioiden määrä Washingtonin suurlähetystössä on ollut vähäinen. Asiakkaalla on mahdollisuus kääntyä Washingtonissa sijaitsevan ulkoisen palveluntarjoajan puoleen. Konsulipalvelun saajan kannalta on merkitystä sillä, että hän joutuu tällöin maksamaan ulkoiselle palveluntarjoajalle palvelumaksun, jota hänen ei edustustossa asioidessaan tarvitsisi suorittaa. Joissakin poikkeuksellisissa tilanteissa oleskelulupahakemusta ei voida jättää ulkoiselle palveluntarjoajalle. Tällöin oleskelulupahakijan on käännyttävä Los Angelesin tai New Yorkin pääkonsulaatin puoleen, jolloin oleskelulupahakemuksen jättäminen vaikeutuisi ja myös kallistuisi. Tällaiset tapaukset ovat kuitenkin marginaalisia. Yhdysvallat kuuluu ulkomaisten yleisten asiakirjojen laillistamisvaatimuksen poistamisesta tehtyyn yleissopimukseen (SopS 46/1985) eli niin sanottuun Apostille-sopimukseen. Tämä tarkoittaa sitä, että oleskelulupahakemuksen liitteenä olevia asiakirjoja ei tarvitse laillistaa edustustossa.

*7.4. Vaikutukset viranomaisten toimintaan*

7.4.1.*Konsulipalveluiden palauttaminen Suomen Haagin suurlähetystöön*

Esityksessä ehdotettu konsulipalveluiden palauttaminen Suomen Haagin suurlähetystöön vähentäisi Suomen Brysselin suurlähetystön asiakasmääriä ja vastaavasti lisäisi Haagin Suomen suurlähetystön työmäärää.. Tämä edellyttäisi lisäresursointia Haagin Suomen suurlähetystössä. Sen sijaan toimitiloihin tai tietojärjestelmiin tehtäviä muutoksia konsulipalveluiden siirto takaisin Suomen Haagin suurlähetystöön ei edellytä. Muutoksella ei muutoin ole vaikutusta Suomen Brysselin suurlähetystön konsulipalveluiden antamiseen, vaan konsulipalveluita annetaan edustustossa normaalisti.

7.4.2.*Konsulipalveluiden siirtäminen Sao Paolon konsulaattiin ja Bangkokin suurlähetystöön sekä oleskelulupapalveluiden siirtäminen New Yorkin pääkonsulaattiin*

Sekä Brasilian että Myanmarin osalta konsulipalvelujen siirtämisestä säätäminen tasavallan presidentin asetuksella selkeyttää edustustojen toimivaltaa konsulipalveluiden antajina. Konsulipalveluiden siirtäminen lisäisi jonkin verran Sao Paolon konsulaatin ja Bangkokin suurlähetystön työmäärää. Ottaen huomioon konsulipalveluiden verrattain vähäinen määrä Suomen Yangonin suurlähetystössä ja Suomen Brasílian suurlähetystössä ei tällä kuitenkaan olisi kovinkaan suurta vaikutusta edustustojen työmäärään.

Oleskelulupa-asioiden siirtämisellä Suomen New Yorkin konsulaattiin voidaan maahantuloasioiden osaamisen ylläpitoa ja resursointia hoitaa keskitetysti, mikä tehostaa oleskelulupa-asioiden käsittelyä edustustossa. Henkilöstöresursseja voitaisiin kohdentaa paremmin niihin tehtäviin, jotka ovat kyseisen edustuston ydintehtäviä ja samalla turvata esimerkiksi oleskelulupa-asioiden käsittelyssä tarvittavan asiantuntijuuden säilyminen ulkoasiainhallinnossa.